กฎกระทรวงกฎกระทรวงการขออนุญาตการอนุญาต การค้า และการพักใช้หรือเพิกถอนใบอนุญาตให้ค้างาช้างพ.ศ. ๒๕๕๘[๑] อาศัยอำนาจตามความในมาตรา ๔ วรรคสอง และมาตรา ๒๐ วรรคหนึ่งแห่งพระราชบัญญัติงาช้าง พ.ศ. ๒๕๕๘รัฐมนตรีว่าการกระทรวงทรัพยากรธรรมชาติและสิ่งแวดล้อมออกกฎกระทรวงไว้ ดังต่อไปนี้หมวด ๑การขออนุญาตและการอนุญาตให้ค้างาช้าง ข้อ ๑ ผู้ใดประสงค์จะค้างาช้างให้ยื่นคำขออนุญาตต่ออธิบดีตามแบบที่อธิบดีกำหนดโดยประกาศในราชกิจจานุเบกษาพร้อมด้วยเอกสารและหลักฐานตามที่ระบุไว้ในแบบคำขออนุญาตข้อ ๒ การยื่นคำขออนุญาตตามข้อ ๑ ให้ยื่น ณท้องที่ที่ประสงค์จะค้างาช้างดังต่อไปนี้(๑) ในเขตกรุงเทพมหานคร ให้ยื่นที่กรมอุทยานแห่งชาติ สัตว์ป่าและพันธุ์พืช(๒) ในท้องที่จังหวัดอื่นให้ยื่นที่สำนักบริหารพื้นที่อนุรักษ์แห่งท้องที่นั้น(๓)สถานที่และวิธีการอื่นตามที่อธิบดีกำหนดโดยประกาศในราชกิจจานุเบกษาเพื่ออำนวยความสะดวกแก่ประชาชนข้อ ๓ เมื่อได้รับคำขออนุญาตแล้วให้พนักงานเจ้าหน้าที่ตรวจสอบความถูกต้องและครบถ้วนของคำขออนุญาตและเอกสารและหลักฐานต่างๆ หากไม่ถูกต้องหรือไม่ครบถ้วนให้แจ้งให้ผู้ยื่นคำขออนุญาตแก้ไขเพิ่มเติมคำขออนุญาตหรือจัดส่งเอกสารหรือหลักฐานให้ถูกต้องและครบถ้วนภายในระยะเวลาที่กำหนดในกรณีที่ผู้ยื่นคำขออนุญาตไม่แก้ไขเพิ่มเติมคำขออนุญาตหรือไม่จัดส่งเอกสารหรือหลักฐานให้ถูกต้องและครบถ้วนภายในระยะเวลาตามวรรคหนึ่งให้ถือว่าคำขออนุญาตนั้นเป็นอันยกเลิกนับแต่วันที่พ้นกำหนดระยะเวลาดังกล่าวและให้พนักงานเจ้าหน้าที่แจ้งเป็นหนังสือให้ผู้ยื่นคำขออนุญาตทราบข้อ ๔ ในกรณีที่คำขออนุญาตและเอกสารและหลักฐานถูกต้องและครบถ้วนให้พนักงานเจ้าหน้าที่ออกใบรับคำขออนุญาตให้แก่ผู้ยื่นคำขออนุญาตให้พนักงานเจ้าหน้าที่มีหนังสือแจ้งผลการพิจารณาของอธิบดีไปยังผู้ยื่นคำขออนุญาตภายในหกสิบวันนับแต่วันที่ได้รับคำขออนุญาตและเอกสารและหลักฐานถูกต้องและครบถ้วนข้อ ๕ การพิจารณาอนุญาตให้ค้างาช้างให้พิจารณาตามหลักเกณฑ์ดังต่อไปนี้(๑) ผู้ยื่นคำขออนุญาตต้องมีภูมิลำเนาอยู่ในราชอาณาจักร(๒) สถานที่ที่ใช้ค้างาช้างต้องอยู่ในราชอาณาจักรและมีสภาพเหมาะสมในการทำการค้างาช้างและต้องไม่ก่อให้เกิดเหตุเดือดร้อนรำคาญหรือเกิดอันตรายต่อผู้อยู่อาศัยใกล้เคียง(๓) ผู้ยื่นคำขออนุญาตต้องมีสิทธิในการใช้สถานที่ที่ใช้ค้างาช้าง(๔)ผู้ยื่นคำขออนุญาตต้องไม่อยู่ระหว่างถูกพักใช้ใบอนุญาตตามพระราชบัญญัตินี้(๕)ผู้ยื่นคำขออนุญาตต้องไม่เคยถูกเพิกถอนใบอนุญาตตามพระราชบัญญัตินี้ในกรณีที่ผู้ประสงค์จะขออนุญาตค้างาช้างเป็นนิติบุคคลให้นำหลักเกณฑ์ตาม (๑) (๔) และ (๕) มาใช้กับผู้มีอำนาจลงนามผูกพันนิติบุคคลนั้น ๆด้วยข้อ ๖ ใบอนุญาตให้ค้างาช้างให้เป็นตามแบบที่อธิบดีกำหนดโดยประกาศในราชกิจจานุเบกษาใบอนุญาตให้ค้างาช้างให้ใช้ได้เฉพาะตัวผู้ได้รับอนุญาตให้ค้างาช้างและให้ถือว่าใบอนุญาตสิ้นสุดลงเมื่อผู้ได้รับอนุญาตให้ค้างาช้างถึงแก่ความตายหรือสิ้นสภาพการเป็นนิติบุคคลตามกฎหมายผู้ได้รับอนุญาตให้ค้างาช้างต้องแสดงใบอนุญาตหรือใบแทนใบอนุญาตไว้ในที่เปิดเผยณ สถานที่ที่ระบุไว้ในใบอนุญาตให้ค้างาช้างนั้นข้อ ๗ ในกรณีที่อธิบดีออกใบอนุญาตให้ค้างาช้างให้แก่ผู้ยื่นคำขออนุญาตให้กรมอุทยานแห่งชาติ สัตว์ป่า และพันธุ์พืชแจ้งข้อมูลการออกใบอนุญาตให้ค้างาช้างต่อกรมพัฒนาธุรกิจการค้า เพื่อใช้เป็นข้อมูลในการกำกับดูแลการรับจดทะเบียนพาณิชย์ตามกฎหมายว่าด้วยทะเบียนพาณิชย์ต่อไปหมวด ๒การค้างาช้าง ข้อ ๘ งาช้างที่ผู้ได้รับอนุญาตให้ค้างาช้างจะทำการค้าได้ต้องเป็นงาช้างที่มาจากช้างตามกฎหมายว่าด้วยสัตว์พาหนะและได้ดำเนินการถูกต้องตามกฎหมายว่าด้วยงาช้างแล้วเท่านั้นข้อ ๙ ผู้ได้รับอนุญาตให้ค้างาช้างต้องจัดทำบัญชีการได้มาซึ่งงาช้างที่จะทำการค้าพร้อมแสดงหลักฐานการได้มาโดยชอบด้วยกฎหมายซึ่งงาช้าง ยื่นต่อกรมอุทยานแห่งชาติสัตว์ป่า และพันธุ์พืช ณ สถานที่ตามข้อ ๒ เพื่อให้พนักงานเจ้าหน้าที่ตรวจสอบความถูกต้องของงาช้างดังกล่าวก่อนจึงจะดำเนินการค้างาช้างนั้นได้ในกรณีที่ได้งาช้างในการค้ามาเพิ่มเติมจากที่แจ้งไว้ตามวรรคหนึ่งผู้ได้รับอนุญาตให้ค้างาช้างต้องจัดทำบัญชีการได้มาซึ่งงาช้างพร้อมแสดงหลักฐานการได้มาโดยชอบด้วยกฎหมายซึ่งงาช้าง และจัดส่งสำเนาบัญชีพร้อมสำเนาเอกสารที่เกี่ยวข้องกับการลงบัญชีต่อกรมอุทยานแห่งชาติสัตว์ป่า และพันธุ์พืช ณ สถานที่ตามข้อ ๒เพื่อให้พนักงานเจ้าหน้าที่ตรวจสอบความถูกต้องของงาช้างดังกล่าวก่อนจึงจะดำเนินการค้างาช้างนั้นได้ในกรณีที่มีการแปรสภาพหรือเปลี่ยนรูปร่างงาช้าง ผู้ได้รับอนุญาตให้ค้างาช้างต้องจัดทำบัญชีการแปรสภาพหรือการเปลี่ยนรูปร่างงาช้างและจัดส่งสำเนาบัญชีพร้อมสำเนาเอกสารที่เกี่ยวข้องกับการลงบัญชีให้กรมอุทยานแห่งชาติสัตว์ป่า และพันธุ์พืชเพื่อให้พนักงานเจ้าหน้าที่ตรวจสอบความถูกต้องของการแปรสภาพหรือการเปลี่ยนรูปร่างงาช้างดังกล่าวก่อนจึงจะดำเนินการค้างาช้างนั้นได้ผู้ได้รับอนุญาตให้ค้างาช้างต้องจัดทำบัญชีการค้างาช้างโดยต้องลงข้อมูลให้เป็นปัจจุบันจนถึงวันสิ้นเดือนนั้น ๆและให้จัดส่งสำเนาบัญชีดังกล่าวพร้อมสำเนาเอกสารประกอบการลงบัญชีให้กรมอุทยานแห่งชาติสัตว์ป่า และพันธุ์พืช ณ สถานที่ตามข้อ ๒ ภายในวันที่สิบของเดือนถัดไปเพื่อให้พนักงานเจ้าหน้าที่ตรวจสอบความถูกต้องในการค้างาช้างของตนแบบและวิธีการจัดทำบัญชีการได้มาซึ่งงาช้างบัญชีการแปรสภาพหรือการเปลี่ยนรูปร่างงาช้าง และบัญชีการค้างาช้าง ตามวรรคหนึ่งวรรคสอง วรรคสาม และวรรคสี่ ให้เป็นไปตามที่อธิบดีกำหนดโดยประกาศในราชกิจจานุเบกษาข้อ ๑๐ ในกรณีที่พนักงานเจ้าหน้าที่ตรวจพบหรือมีเหตุอันควรสงสัยว่างาช้างใดที่อยู่ในความครอบครองของผู้ได้รับอนุญาตให้ค้างาช้างมิใช่งาช้างตามกฎหมายว่าด้วยสัตว์พาหนะ ให้รายงานต่ออธิบดีเพื่อพิจารณาออกคำสั่งให้ผู้ได้รับอนุญาตให้ค้างาช้างนำเอกสารหรือหลักฐานมาพิสูจน์ได้ข้อ ๑๑ ผู้ได้รับอนุญาตให้ค้างาช้างต้องเก็บรักษาบัญชีต่างๆ และเอกสารที่เกี่ยวข้องกับการลงบัญชีไว้ ณสถานที่ค้างาช้างนั้นเป็นระยะเวลาอย่างน้อยสองปีนับแต่วันที่ยื่นหรือจัดส่งสำเนาบัญชีดังกล่าวต่อกรมอุทยานแห่งชาติ สัตว์ป่าและพันธุ์พืช และต้องสามารถนำมาแสดงต่อพนักงานเจ้าหน้าที่เพื่อทำการตรวจสอบได้ข้อ ๑๒ เมื่อผู้ได้รับอนุญาตให้ค้างาช้างจำหน่ายงาช้างให้แก่ผู้ใดให้ออกหนังสือกำกับการค้างาช้างตามแบบและวิธีการที่อธิบดีกำหนดโดยประกาศในราชกิจจานุเบกษาให้แก่ผู้ซื้อเพื่อเป็นหลักฐานการได้มาซึ่งงาช้างและนำไปดำเนินการแจ้งการครอบครองตามกฎหมายว่าด้วยงาช้างต่อไปข้อ ๑๓ ในกรณีที่งาช้างที่จะทำการค้าชิ้นใดยังไม่มีเครื่องหมายประจำตัวงาช้างให้ผู้ได้รับอนุญาตให้ค้างาช้างดำเนินการจัดทำเครื่องหมายประจำตัวงาช้างนั้นตามวิธีการที่กำหนดไว้ในข้อ ๑๔ โดยต้องแจ้งวิธีการ รูปแบบพร้อมจัดส่งตัวอย่างเครื่องหมายให้พนักงานเจ้าหน้าที่พิจารณาให้ความเห็นชอบก่อนดำเนินการในกรณีที่เครื่องหมายประจำตัวงาช้างสูญหาย ถูกทำลายหรือชำรุดเสียหายในสาระสำคัญให้ผู้ได้รับอนุญาตให้ค้างาช้างแจ้งต่อพนักงานเจ้าหน้าที่เพื่อตรวจสอบความถูกต้องและให้ผู้ได้รับอนุญาตให้ค้างาช้างจัดทำเครื่องหมายประจำตัวงาช้างใหม่แทนเครื่องหมายเดิมตามวิธีการที่กำหนดไว้ในข้อ๑๔ในกรณีที่ผู้ได้รับอนุญาตให้ค้างาช้างประสงค์จะให้พนักงานเจ้าหน้าที่จัดทำเครื่องหมายประจำตัวงาช้างในความครอบครองของตนให้แจ้งต่อพนักงานเจ้าหน้าที่เพื่อดำเนินการได้โดยผู้ได้รับอนุญาตให้ค้างาช้างต้องเป็นผู้รับผิดชอบค่าใช้จ่ายในการดำเนินการดังกล่าวข้อ ๑๔ การจัดทำเครื่องหมายประจำตัวงาช้างให้ใช้วิธีการดังต่อไปนี้(๑) ติดสติกเกอร์ หรือตอกรหัสหมายเลข พร้อมจัดทำบันทึกแสดงรายละเอียดลักษณะขนาด และน้ำหนักของงาช้าง(๒) กรณีที่ไม่สามารถใช้วิธีทำเครื่องหมายตาม (๑) ได้ให้ใช้วิธีถ่ายภาพ หรือวิธีการอื่นใดที่เหมาะสมพร้อมจัดทำบันทึกแสดงรายละเอียดลักษณะ ขนาด และน้ำหนักของงาช้างข้อ ๑๕ ในกรณีที่ผู้ได้รับอนุญาตให้ค้างาช้างประสงค์จะย้ายสถานที่ค้างาช้างให้ยื่นคำขอต่ออธิบดี ณ สถานที่ตามข้อ ๒ตามแบบที่อธิบดีกำหนดโดยประกาศในราชกิจจานุเบกษาพร้อมด้วยเอกสารหรือหลักฐานตามที่ระบุไว้ในแบบคำขอย้ายสถานที่ค้างาช้างและเมื่ออธิบดีให้ความเห็นชอบจึงจะดำเนินการย้ายสถานที่ค้างาช้างได้เมื่อได้รับคำขอแจ้งความประสงค์จะย้ายสถานที่ค้างาช้างตามวรรคหนึ่งให้พนักงานเจ้าหน้าที่ตรวจสอบจำนวนและความถูกต้องของงาช้างและตรวจสอบความเหมาะสมของสถานที่ที่ประสงค์จะย้ายไปค้างาช้างแห่งใหม่แล้วรายงานต่ออธิบดีเพื่อพิจารณาให้ความเห็นชอบการย้ายสถานที่ค้างาช้างนั้น และทำหนังสือแจ้งให้ผู้ได้รับอนุญาตให้ค้างาช้างตามวรรคหนึ่งทราบต่อไปในกรณีที่อธิบดีให้ความเห็นชอบการย้ายสถานที่ค้างาช้างตามวรรคสองให้อธิบดีแก้ไขรายละเอียดเกี่ยวกับสถานที่ค้างาช้างในใบอนุญาตให้ค้างาช้างหรือเอกสารสำคัญอื่นที่เกี่ยวข้องให้ถูกต้องตรงกับที่ได้ให้ความเห็นชอบด้วยให้กรมอุทยานแห่งชาติ สัตว์ป่า และพันธุ์พืชแจ้งข้อมูลการย้ายสถานที่ค้างาช้างของผู้ได้รับอนุญาตให้ค้างาช้างต่อกรมพัฒนาธุรกิจการค้าเพื่อใช้เป็นข้อมูลในการกำกับดูแลการเปลี่ยนแปลงรายการการจดทะเบียนพาณิชย์ตามกฎหมายว่าด้วยทะเบียนพาณิชย์ต่อไปข้อ ๑๖ ในกรณีที่ผู้ได้รับอนุญาตให้ค้างาช้างประสงค์จะเลิกทำการค้างาช้างให้แจ้งเป็นหนังสือต่ออธิบดี ณ สถานที่ตามข้อ ๒ตามแบบที่อธิบดีกำหนดโดยประกาศในราชกิจจานุเบกษาโดยต้องดำเนินการสรุปปิดยอดบัญชีงาช้างในกิจการของตนแนบมาพร้อมกับหนังสือดังกล่าวและให้นำใบอนุญาตให้ค้างาช้างส่งคืนต่ออธิบดีเพื่อประทับตรายกเลิกใบอนุญาตดังกล่าวต่อไปเมื่อได้รับหนังสือแจ้งตามวรรคหนึ่งให้พนักงานเจ้าหน้าที่ตรวจสอบบัญชีและงาช้างที่ผู้ได้รับอนุญาตให้ค้างาช้างมีไว้เพื่อการค้าเพื่อเป็นข้อมูลในการดำเนินการในส่วนที่เกี่ยวข้องต่อไปเมื่อแจ้งเลิกทำการค้างาช้างต่ออธิบดีแล้วผู้แจ้งเลิกทำการค้างาช้างสามารถครอบครองงาช้างนั้นต่อไปได้แต่ไม่สามารถทำการค้างาช้างได้และต้องปฏิบัติเกี่ยวกับการครอบครองงาช้างให้ถูกต้องตามกฎหมายว่าด้วยงาช้างต่อไปให้กรมอุทยานแห่งชาติ สัตว์ป่า และพันธุ์พืช แจ้งข้อมูลการเลิกทำการค้างาช้างของผู้ได้รับอนุญาตให้ค้างาช้างต่อกรมพัฒนาธุรกิจการค้าเพื่อใช้เป็นข้อมูลในการกำกับดูแลการเลิกประกอบพาณิชยกิจตามกฎหมายว่าด้วยทะเบียนพาณิชย์ต่อไปข้อ ๑๗ ในกรณีที่ใบอนุญาตให้ค้างาช้างสูญหายถูกทำลาย หรือชำรุดเสียหายในสาระสำคัญ ให้ผู้ได้รับอนุญาตให้ค้างาช้างนั้นยื่นคำขอรับใบแทนใบอนุญาตต่ออธิบดีณ สถานที่ตามข้อ ๒ ตามแบบที่อธิบดีกำหนดโดยประกาศในราชกิจจานุเบกษาพร้อมด้วยเอกสารหรือหลักฐานตามที่ระบุไว้ในแบบคำขอรับใบแทนใบอนุญาตการออกใบแทนใบอนุญาต ให้ใช้แบบใบอนุญาตเดิม และระบุคำว่า ใบแทน หรือใช้ข้อความอื่นใดทำนองเดียวกันไว้ที่กึ่งกลางส่วนบนด้านหน้าของใบอนุญาตหมวด ๓การพักใช้หรือเพิกถอนใบอนุญาตให้ค้างาช้าง ข้อ ๑๘ เมื่อปรากฏว่าผู้ได้รับอนุญาตให้ค้างาช้างผู้ใดฝ่าฝืนหรือไม่ปฏิบัติตามกฎหมายว่าด้วยงาช้างหรือเงื่อนไขที่กำหนดไว้ในใบอนุญาตให้ค้างาช้างหรือไม่ปฏิบัติตามคำสั่งของพนักงานเจ้าหน้าที่ซึ่งสั่งตามกฎหมายว่าด้วยงาช้างให้อธิบดีมีอำนาจสั่งพักใช้ใบอนุญาตให้ค้างาช้างนั้นได้โดยมีกำหนดเวลาตามที่เห็นสมควรแต่ไม่เกินครั้งละเก้าสิบวันข้อ ๑๙ ผู้ได้รับอนุญาตให้ค้างาช้างซึ่งถูกสั่งพักใช้ใบอนุญาตจะทำการค้างาช้างในระหว่างที่ถูกสั่งพักใช้ใบอนุญาตไม่ได้ข้อ ๒๐ ให้อธิบดีมีอำนาจสั่งเพิกถอนใบอนุญาตให้ค้างาช้างได้ในกรณีดังต่อไปนี้(๑)ผู้ได้รับอนุญาตให้ค้างาช้างทำการค้างาช้างในระหว่างที่ถูกสั่งพักใช้ใบอนุญาต(๒) ผู้ได้รับอนุญาตให้ค้างาช้างเคยถูกสั่งพักใช้ใบอนุญาตมาแล้วสองครั้งและมีการฝ่าฝืนหรือไม่ปฏิบัติตามกฎหมายว่าด้วยงาช้างซ้ำในเรื่องเดียวกับที่เคยถูกสั่งพักใช้ใบอนุญาตอีก(๓)ผู้ได้รับอนุญาตให้ค้างาช้างนำงาช้างอื่นใดที่ไม่ใช่งาช้างที่ได้มาจากช้างตามกฎหมายว่าด้วยสัตว์พาหนะมาทำการค้า(๔) ผู้ได้รับอนุญาตให้ค้างาช้างกระทำความผิดตามกฎหมายว่าด้วยงาช้างกฎหมายว่าด้วยการสงวนและคุ้มครองสัตว์ป่า กฎหมายว่าด้วยศุลกากรหรือกฎหมายว่าด้วยการส่งออกไปนอกและการนำเข้ามาในราชอาณาจักรซึ่งสินค้าเฉพาะในส่วนที่เกี่ยวกับการนำเข้าหรือส่งออกซึ่งงาช้างหรือสัตว์ป่าและศาลได้มีคำพิพากษาถึงที่สุดในความผิดดังกล่าว(๕)ผู้ได้รับอนุญาตให้ค้างาช้างไม่เริ่มทำการค้างาช้างภายในเวลาหนึ่งปีนับแต่วันที่ได้รับใบอนุญาต(๖)ปรากฏข้อเท็จจริงภายหลังว่าผู้ได้รับอนุญาตให้ค้างาช้างหรือผู้มีอำนาจลงนามผูกพันนิติบุคคลของผู้ได้รับอนุญาตให้ค้างาช้างไม่มีภูมิลำเนาอยู่ในราชอาณาจักรหรือสถานที่ที่ใช้ค้างาช้างของผู้ได้รับอนุญาตให้ค้างาช้างไม่ได้อยู่ในราชอาณาจักรหรือผู้ได้รับอนุญาตให้ค้างาช้างไม่มีสิทธิในการใช้สถานที่ที่ใช้ค้างาช้างหมวด ๔เบ็ดเตล็ด ข้อ ๒๑ การทำคำสั่งทางปกครองและการแจ้งคำสั่งทางปกครองตามกฎกระทรวงนี้ให้ปฏิบัติตามบทบัญญัติหมวด ๒ คำสั่งทางปกครองตามกฎหมายว่าด้วยวิธีปฏิบัติราชการทางปกครองบทเฉพาะกาล ข้อ ๒๒ ผู้ค้างาช้างผู้ใดได้ยื่นคำขออนุญาตค้างาช้างตามประกาศกรมอุทยานแห่งชาติสัตว์ป่า และพันธุ์พืช เรื่อง หลักเกณฑ์ วิธีการ และเงื่อนไขในการค้างาช้าง พ.ศ.๒๕๕๘ และได้จัดทำบัญชีการได้มาซึ่งงาช้างและบัญชีการแปรสภาพหรือการเปลี่ยนรูปร่างงาช้างตามหลักเกณฑ์ที่กำหนดไว้ในประกาศดังกล่าวยื่นต่อกรมอุทยานแห่งชาติสัตว์ป่า และพันธุ์พืช แล้ว ต่อมาได้รับใบอนุญาตให้ค้างาช้างตามกฎกระทรวงนี้ผู้นั้นไม่ต้องจัดทำบัญชีการได้มาซึ่งงาช้างและบัญชีการแปรสภาพหรือการเปลี่ยนรูปร่างงาช้างยื่นต่อกรมอุทยานแห่งชาติ สัตว์ป่าและพันธุ์พืช ตามหลักเกณฑ์ที่กำหนดไว้ในกฎกระทรวงนี้อีกเว้นแต่ได้งาช้างที่จะทำการค้ามาเพิ่มเติมหรือมีการแปรสภาพหรือเปลี่ยนรูปร่างงาช้างเพิ่มเติมจากที่ได้เคยยื่นต่อกรมอุทยานแห่งชาติสัตว์ป่า และพันธุ์พืชข้อ ๒๓ ผู้ค้างาช้างผู้ใดได้ยื่นคำขออนุญาตค้างาช้างตามประกาศกรมอุทยานแห่งชาติสัตว์ป่า และพันธุ์พืช เรื่อง หลักเกณฑ์ วิธีการ และเงื่อนไขในการค้างาช้าง พ.ศ.๒๕๕๘ และต่อมาได้รับใบอนุญาตให้ค้างาช้างตามกฎกระทรวงนี้ผู้ค้างาช้างผู้นั้นไม่ต้องปฏิบัติตามหลักเกณฑ์เกี่ยวกับการค้างาช้างตามที่กำหนดไว้ในประกาศดังกล่าวอีกต่อไปโดยให้ปฏิบัติตามหลักเกณฑ์เกี่ยวกับการค้างาช้างตามที่กำหนดไว้ในกฎกระทรวงนี้แทนให้ไว้ณ วันที่ ๓๐ เมษายน พ.ศ. ๒๕๕๘พลเอกดาว์พงษ์ รัตนสุวรรณรัฐมนตรีว่าการกระทรวงทรัพยากรธรรมชาติและสิ่งแวดล้อมหมายเหตุ:- เหตุผลในการประกาศใช้กฎกระทรวงฉบับนี้ คือ โดยที่มาตรา ๔แห่งพระราชบัญญัติงาช้าง พ.ศ. ๒๕๕๘ บัญญัติให้การขออนุญาต การอนุญาต การค้าและการพักใช้หรือเพิกถอนใบอนุญาตให้ค้างาช้างเป็นไปตามหลักเกณฑ์วิธีการ และเงื่อนไขที่กำหนดในกฎกระทรวง จึงจำเป็นต้องออกกฎกระทรวงนี้ปริยานุช/ผู้จัดทำ๑๔ พฤษภาคม๒๕๕๘ปุณิกา/ผู้ตรวจ๒๐ พฤษภาคม๒๕๕๘วิชพงษ์/ผู้ตรวจ๒๑ พฤษภาคม๒๕๕๘[๑] ราชกิจจานุเบกษาเล่ม ๑๓๒/ตอนที่ ๓๙ ก/หน้า ๑๔/๑๒ พฤษภาคม ๒๕๕๘